Stine Larsen
Stine Larsen er en dansk fodboldspiller, der spiller for den svenske klub BK Häcken og for det danske landshold. Hun har spillet 73 landskampe og scoret 22 mål for Danmark (pr. 11. april 2023). Med landsholdet har Stine Larsen vundet sølv ved EM i 2017.
Stine Larsen spillede ungdomsfodbold i Brøndby IF og fik som 17-årig debut på klubbens førstehold. Med Brøndby vandt hun det danske mesterskab to gange (2015 og 2017) og pokalturneringen fire gange (2014, 2015, 2017, 2018), inden hun i august 2019 skiftede til den franske klub FC Fleury 91. Allerede i juli året efter gik turen videre til Aston Villa i England, og i sommeren 2021 blev hun solgt til BK Häcken.
Stine Larsen har spillet 42 kampe og scoret fire mål på diverse ungdomslandshold og fik den 12. januar 2015 debut på A-landsholdet i en venskabskamp mod New Zealand. Hun deltog efterfølgende i EM-slutrunden i 2017, hvor Danmark nåede finalen, og i EM-slutrunden i 2022 (udsat fra 2021 pga. coronapandemien), hvor Danmark måtte rejse hjem allerede efter gruppespillet. I kvalifikationsturneringen til VM i 2023 scorede hun i alt 7 mål, bl.a. et hattrick i 8-0-sejren over Aserbajdsjan den 21. september 2021, og hun var således en stærkt medvirkende årsag til, at Danmark kvalificerede sig til turneringen. I april 2023 pådrog hun sig en alvorlig knæskade, og hun går dermed glip af selve slutrunden.
Stine Larsen blev kåret til årets talent i 2015.